Metropolisie-lid vermoor in sy motor gevind | Netwerk24
Deur Cara-Lee Dorfling 04 September 2020 17:22
Die lyk van 'n beampte van die Nelson Mandelabaai-metropolisie is Vrydagoggend in sy motor aangetref toe polisiebeamptes van die Kamesh-polisiekantoor in Uitenhage ondersoek instel by 'n verlate motor.
Die 30-jarige beampte is toegedraai in 'n duvet op die voorsitplekke van sy silwerkleurige Volkswagen Polo aangetref.
Sy keel is afgesny.
Kol. Priscilla Naidu, polisiewoordvoerder, sê die polisie is omstreeks 08:45 na die verlate motor in Tembanistraat, Langa, in Uitenhage uitgeroep waar hulle die beampte ontdek het.
Die aanvanklike ondersoek dui daarop dat niks gesteel is nie.
Na verneem word sou die slagoffer Vrydagaand vir die aandskof aanmeld.
Teen Vrydagmiddag vroeg was dit nog onduidelik wanneer laas hy lewend gesien is, aangesien die polisie nog na die slagoffer se broer, wat glo saam met hom in KwaNobuhle gewoon het, op soek was.
Yolande Faro, metropolisiehoof, het in reaksie gesê die dood van 'n metropolisiebeampte is nie net 'n verlies vir hul eenheid nie, maar vir die gemeenskap in geheel.
Die polisie het 'n beroep op die gemeenskap gedoen om met enige inligting rakende die moord navore te kom deur vir speur-ao. Marlon van Heerden te bel by 061 949 0122, of die Kamesh-polisiekantoor by 041 988 8722.